Moderniseringsdepartementet
Postboks 8004 Dep
0030 OSLO

	200501135-1/JCS	6. juli 2005	

Høring - endringer i regelverket for offentlige anskaffelser

Aetat Arbeidsdirektoratet viser til høringsbrev av 06.04.2005 med utkast til ny forskrift om offentlige anskaffelser og utkast til endringer i lov offentlige anskaffelser og forskrift om klagenemnd for offentlige anskaffelser.

Nedenfor følger vårt høringssvar, som i stor grad er basert på vårt bidrag i forbindelse med Moderniseringsdepartementets ”forhøring”. Vi viser derfor videre til dette dokumentet for Aetat Arbeidsdirektoratets syn på flere sentrale problemstillinger som omtales i høringsnotatet.

Vi vil i dette høringssvaret særlig fokusere på prosedyren konkurranse med forhandling i ett trinn. Denne prosedyren benyttes i svært stor grad av Aetat ved innkjøp av ulike arbeidsmarkedstjenester, og Aetat Arbeidsdirektoratet er derfor særlig opptatt av at regelverket fremstår som klart og pedagogisk på dette området. 

Konkurranse med forhandlinger – ett trinn

Vi registrerer at departementet i høringsnotatet viderefører muligheten til å gjennomføre konkurranse med forhandling i en ett-trinnsprosess, jf. høringsnotatets del II punkt 6.4. Dette støttes fullt ut av Aetat Arbeidsdirektoratet. Vi synes imidlertid at begrunnelsen som gis i dette punktet og måten dette er kommet frem på i regelverket verken fremstår som særlig tilgjengelig eller pedagogisk. Det synes å være klart at en ett-trinnsmodell ikke er forenlig med anskaffelser på EØS-nivå. Dette kan likevel ikke forhindre at reguleringen av en slik modell kan gjøres mer direkte og pedagogisk for nasjonale anskaffelser. I stedet for å regulere dette indirekte i regelverket gjennom kunngjøringsregler og fristinnretninger, må det klart fremgå av regelverket at en ett-trinnsmodell er et valgfritt alternativ for nasjonale anskaffelser. 

Dette kan gjøres ved å supplere forslagets § 5-1 Tillatte anskaffelsesprosedyrer:

”Anskaffelsen skal foretas ved åpen eller begrenset anbudskonkurranse eller ved konkurranse med forhandlinger. Konkurranse med forhandlinger kan gjennomføres i ett eller to trinn.”

Det bør også vurderes om konkurranse med forhandlinger i ”ett og to trinn” bør defineres i § 4-2.
 
Videre vil bestemmelsen i forslagets del II om deltakelse i konkurranse hvor det settes en grense for antall deltakere, jf. § 7-6, etter det vi kan forstå ikke komme til anvendelse for konkurranse med forhandling i ett trinn. For denne prosedyren vil det på samme måte som for åpen anbudskonkurranse nettopp ikke gjøres begrensninger i antall deltakere. 

Departementet foreslår videre at forhandlingene kan gjennomføres i flere faser for å redusere antall tilbud det skal forhandles med, jf. §§ 10-8/18-11. Selv om det ikke fremgår uttrykkelig av ordlyden at reduksjonen av antall tilbud kan starte før det første forhandlingsrunde er gjennomført, forstår vi uttalelsene i høringsnotatet slik at dette vil være tillatt. For konkurranse med forhandlinger i ett trinn, vil forslaget dermed forstås slik at oppdragsgiver her først kan vurdere tilbudene til de kvalifiserte leverandørene opp i mot tildelingskriteriene og på bakgrunn av dette kun invitere et antall av tilbud som sikrer reell konkurranse i de videre forhandlingene. 

Lagt til grunn en forståelse som nevnt ovenfor støtter Aetat Arbeidsdirektoratet forslagets innhold, som vil være helt i tråd med våre synspunkter fremført i ovennevnte forhøring. Med tanke på departementets uttalte mål om en mer pedagogisk og tilgjengelig forskrift, mener vi imidlertid at gjennomføringen av en konkurranse med forhandling i ett trinn klarere må skilles ut som en egen prosedyre.

Vi viser i den forbindelse til vår uttalelse i forhøringen der vi foreslår en egen bestemmelsen for prosedyren.

En løsning som er mer tilpasset departementets forslag vil imidlertid være å gjøre følgende endringer:

§ 7-6 (1) endres til: 

”Ved begrenset anbudskonkurranse eller konkurranse med forhandling i to trinn…”

Ny § 7-7 skal lyde:
”Deltakelse i konkurranse med forhandlinger i ett trinn og åpen anbudskonkurranse 
Alle interesserte leverandører skal på forespørsel gis tilgang til konkurransegrunnlaget og gis rett til å levere inn tilbud.”

Rammeavtaler

Dersom det inngås parallelle rammeavtaler som legger opp til etterfølgende konkurranse ser vi klart hensikten bak å kreve at det inngås minst 3 avtaler. Vi kan imidlertid ikke se at de samme hensynene er tilstede dersom det inngås parallelle rammeavtaler med fordelingsmekanisme. Dersom det ikke er mulig å foreta et skille mellom de to formene for parallelle rammeavtaler for anskaffelser over EØS-terskelen, må dette i hvert fall vurderes på nasjonalt nivå.

Forslag til endring av utkastets § 6-3 (evt. § 14-3): Nytt annet punktum i første ledd:

"Dette gjelder ikke dersom vilkårene for tildeling er fastsatt i rammeavtalen, jf. annet ledd."

Parallellitet mellom del II og III

Der det er mulig er Aetat Arbeidsdirektoratet enig i at det bør være mest mulig like regler i del II og III.

Etter å ha gjennomgått forskriftsutkastet vil vi påpeke enkelte ulikheter mellom del II og III som vi mener ikke er nødvendige:

Kvalifikasjonsgrunnlag: 
I del II er muligheten til å utarbeide eget kvalifikasjonsgrunnlag lagt inn som tredje 
ledd i § 7-5, mens det samme fremgår i en egen bestemmelse i del III, jf, § 15-6.

Frister: 
For del II er kun ”tilbudsfristen” regulert, jf. §9-1, mens både frist for mottak av forespørsler om deltakelse (kvalifiseringen) og tilbudsfristen reguleres i del III, jf. §§ 17-1 til 17-4. Ettersom det i del II også kan benyttes to trinns prosedyrer (begrenset anbudskonkurranse og konkurranse med forhandlinger i to trinn) fremstår det etter vår oppfatning som en ufullstendighet at det ikke er regulert en frist for mottak av forespørsler om deltakelse for disse to prosedyrene. Dette kan enkelt løses ved å supplere § 9-1 med tilsvarende frist (”tilstrekkelig tid”) for mottak av forespørsler om deltakelse. 

Tilbudsåpning: 
I del II gjelder § 10-7 for alle prosedyrer, mens for del III gjelder den parallelle bestemmelsen § 18-7 kun for anbudskonkurranser, jf. overskriften. Aetat Arbeidsdirektoratet har vanskelig for å se at det skal gjelde strengere regler på nasjonalt nivå, og foreslår derfor at bestemmelsen kun skal gjelde for anbudskonkurranser også for del II.

Vennlig hilsen

Eivind Fleicher Kåresen e.f
underdirektør

Jens Christian Skallerud

Kopi: Arbeids- og sosialdepartementet v/ Tom Gulliksen, Postboks 8019 Dep, 0030 Oslo